Inhegtenisneming ná stink sokkies konsternasie veroorsaak | Maroela Media
Inhegtenisneming ná stink sokkies konsternasie veroorsaak
Argieffoto (Foto: AlexLoban, Pixabay)
'n Man, wie se onwelriekende kouse 'n konsternasie op 'n bus veroorsaak het, is in hegtenis geneem.
Die man het sy skoene en kouse uitgetrek op 'n bus van Himachal Pradesh in die Himalajas op pad na New Delhi. Volgens die polisie het hy die skoene en kouse in die gangetjie gesit, maar ander passasiers het geprotesteer en hom gevra om die onwelriekende sokkies weg te bêre of selfs weg te gooi.
Die man het geweier en 'n konfrontasie het gevolg. Die busbestuurder het uiteindelik die bus by 'n polisiestasie in Una, Himachal Pradesh, tot stilstand gebring.
Sanjeev Gandhi, hoof van polisie in Una, het aan AFP gesê die bus het 'n paar keer stilgehou weens die "onwelriekende chaos" voor hulle uiteindelik by die polisiestasie aangekom het.
"Die man is in hegtenis geneem op aanklag dat hy 'n las vir die publiek was en is later vrygelaat op borgtog," het Gandhi verduidelik. Die man het glo ander passasiers gedreig en ook 'n ontwrigting by die polisiestasie veroorsaak.
Die beskuldigde het intussen 'n klag aanhangig gemaak teen sy medepassasiers en die busbestuurder vir teistering. Hy hou vol sy kouse was nie onwelriekend nie. Hy het 'n dag later met 'n ander bus die gebied verlaat.